भक्ति कभी भी प्रभु कृपा से उऋण होने हेतु नहीं करनी चाहिए । यह सोचना भी पाप है । क्योंकि मनुष्य के जीवन में भक्ति आई, यह भी प्रभु की कृपा है - प्रभु की सबसे बड़ी कृपा । भक्ति प्रभु कृपा पात्र बने रहने के लिए अनिवार्य साधन है । भक्ति की पहली किरण से ही जीवन में प्रभु कृपा के दर्शन होने लगते हैं । कृपा का दर्शन पाकर मन अभिभूत होता है और प्रभु की तरफ आकर्षित होता है ( संसार से, माया से मोहभंग होता है ) । भक्ति की दूसरी किरण से जीव के हृदय में प्रभु का वास जाग्रत हो उठता है और हमें प्रभु प्रिय लगने लगते हैं ( प्रभु का वास तो सभी जीव में है पर भक्ति उसे जाग्रत करती है ) । भक्ति की तीसरी किरण इस प्रभु-प्रेम को इतना प्रबल बना देती है, प्रभु-प्रेम को इतना बल प्रदान करती है कि यह प्रभु-प्रेम, प्रभु-आसक्ति का रूप ले इतनी फलती-फुलती है कि प्रभु-साक्षात्कार करवा देती है और जीव-शिव का मिलन हो जाता है ।